
Alapozási módszerek szén-dioxid-kibocsátása: a karbonlábnyom csökkentésének lehetőségei

A világ gazdaságának egyik legnagyobb ágazata az építőipar, amelynek környezeti hatása jelentős. Egyrészt az építőanyagok előállítása során óriási mennyiségű üvegházhatású gáz keletkezik, a globális kibocsátás több mint 7%-áért a beton, acél és alumínium gyártása felel. Másrészt a választott kivitelezési technológia függvényében a gépek által használt energiát meg kell termelni. Tehát a mérnöki döntések lényegesen hozzájárulhatnak napjaink legfontosabb problémájának, a klímaváltozás csökkentéséhez.
Kutatásom során egy többszintes hotelépület alapozási rendszerét vizsgáltam. Számításokat végeztem a kivitelezés közben keletkezett szén-dioxid mennyiségére, az EFFC/DFI kalkulátor alkalmazásával. Alapelve, hogy a tevékenységi adatok és a kibocsátási tényezők szorzata eredményezi az emisszió nagyságát, szén-dioxid-tonna egységben (tCO2e). A dolgozatban felülvizsgáltam és naprakész, helyi paraméterekkel frissítettem a kibocsátási tényezők adatbázisát.
A kibocsátások két kategóriába sorolhatóak. Az elsődleges források keretén belül történt az építőanyagok (beton, acél) gyártásából, valamint az építkezés helyén felhasznált energiafogyasztásból származó CO2 mennyiségének vizsgálata. A másodlagos források becslésekor a teher-, illetve személyszállítás, a fel- és levonulás, az amortizáció, és a hulladékkezelés emisszióját kell elemezni.
Az eredmények tükrében elmondható, hogy a legfőbb károsanyag-forrás az építőanyagok előállítása, az energia kisebb hatással van az emisszióra. A karbonlábnyom csökkentésére az alábbi javaslatok tehetők:
• A geotechnikában legnagyobb mennyiségben használt építőanyag a beton, ennek redukálására kell a legsürgetőbb intézkedéseket bevezetni.
• A beton alapanyagai közül leginkább a cement terheli a környezetet, ennek mennyiségi csökkentésével a CO2-kibocsátás minimalizálható.
• A klímasemlegesség érdekében fontos a károsanyag-mennyiség kompenzálása, műszaki (fenntartható üzemeltetés) vagy egyéb környezetvédelmi tevékenységekkel.
A tapasztalt folyamatok ismeretében bizonyítottan csökkenthető az építkezés karbonlábnyoma, amennyiben a paraméterek tervezésekor a fenntarthatóság kiemelt szerepet kap az építőipar műszaki, gazdasági és időbeli hatékonysági szempontjai mellett.



